**Principii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am încălcat şi noi ades principii,

Negativişti n-am fost decât puţin,

N-am mediat conflicte mondiale

Ci ne-am împotrivit unui destin

Care ne-a despărţit cu nepăsare

Indiferent de punctul cardinal

Pe unde-am căutat cu-nfrigurare

Să ne-ntâlnim, măcar accidental.

Locuitori i-am fost deopotrivă

Extazului şi câte nebunii

N-am savurat în miezul agoniei,

Martori ne stau aceste poezii.

- N-am încălcat decât principiul urii,

Am ignorat sloganuri şi cu flori

Ne-am războit în văzul tuturora,

I-am intrigat ades pe cititori,

Dar au știut că ne-am născut în noaptea

Când ielele dansează lângă lac

Purtând blestemul dragostei în sânge,

Îngeri căzuţi, dar paradisiac

E versul ce ne leagă ca o karmă,

De mii de ani principii s-au făcut

Să fie încălcate de iubire

Sau poate din iubire-au început.

Liliana Trif Ioan Grigoraș